Peter Taksøe-Jensen
Peter Taksøe-Jensen er en dansk jurist og diplomat. Peter Taksøe-Jensen blev cand.jur. i 1986. Han var ansat i Familieretsdirektoratet 1986-1987 og derefter som fuldmægtig i Udenrigsministeriet 1987-1989 samt 1992-1995. Han var ambassadesekretær i den danske ambassade i Wien 1989-1992 og den danske EU-repræsentation i Bruxelles 1995-1999. Herefter var han chef i Udenrigsministeriet 1999-2008, fra 2004 som ambassadør og chef i juridisk tjeneste. Sideløbende var han tilknyttet Københavns Universitet som ekstern lektor 2003-2008. I 2008 blev han udnævnt til assisterende generalsekretær for juridiske anliggender i FN, et hverv han bestred til 2010. Herefter har han været Danmarks ambassadør i USA 2010-2015, Indien 2015-2019 og Japan fra 2019.
I 2015 blev Peter Taksøe-Jensen af regeringen bedt om at stå i spidsen for en udredning om Danmarks udenrigs- og sikkerhedspolitik. Rapporten fik navnet Dansk diplomati og forsvar i en brydningstid og blev afleveret den 1. maj 2016.